2020 se kerstafel by Rebusfontein … – Dr. Christa van Staden
2020 se kerstafel by Rebusfontein …
Gepubliseer op 2020-12-25 2020-12-25 deur Dr Christa van Staden
Hierdie hoofstuk vorm deel van die Towerinne/Goue Vroue se avonture. Ons is die hoofkarakters in ons eie vervolgverhale (natuurlik) en ons fantasie stories is vir ander ondenkbaar, ondoenbaar en onverklaarbaar. As jy die verhaal wil volg, moet jy op die onderstaande skakel kliek om die hoofstukke te lees. Na myne sal daar gereeld nuwe hoofstukke bygevoeg word. Totdat 'n ander fantasie ons aandag vereis. Dan begin 'n nuwe vervolgverhaal, ek bedoel avontuur.Lees die ander bloggers se bydraes by ons InLinkz-skakel https://fresh.inlinkz.com/party/1109950914194acc97921a784266b3ec
Hierdie jaar het vol belofte begin. Ons was expats (wat 'n lelike naam), ons was pas terug van kersfees in Suid-Afrika, ons sou Maart weer huis toe kom om ons jongste kleinkind te ontmoet. Die ses vlugte was reeds bespreek. Hy is op die laaste dag van Maart gebore. En toe gebeur die ondenkbare … alle lande in die wêreld sluit hulle grense. Ons ses vlugte heen en weer word gekanselleer. En ons sit tot 4 Oktober 2020 vasgevang in Kazakhstan. Eintlik moet ek skryf dat ons tot 3 weke voor die 4de Oktober nie geweet het of ons vir kersfees 2020 sou kon huis toe kom nie.
Die eerste twee maande na 17 Maart 2020 was soos iets uit 'n bangmaakfliek.
Ons het kaartjies gekry wat ons toegelaat het om ewe dae uit ons huis te gaan. Net om kos en medisyne te koop. Wat minder as 500 m van ons af beskikbaar was. Naweke was ons opgesluit in die stad. Polisie het seker gemaak dat ons nie die stad verlaat nie. En niemand van die platteland kon in die stad kon inkom nie.
Ust'-Kamenogorsk – ala Öskemen – het ons tronk geword.
Mens was bang om in 'n hysbak te wees. Het skielik nie meer mense gegroet nie. Ons moes met maskers loop. En ons hande oral laat skoonmaak. Dit was sowaar skrikwekkend om in 'n apteek te wees. As iemand hoes. Want die virus was onbekend.
Later kon ons enige dag winkels toe gaan. Maar naweke was winkels gesluit. En nog later was winkels naweke oop, maar vakansieplekke steeds toe. Dit was 'n anderste tyd. Ons was basies vry om te doen wat ons wil. Behalwe om oor die grens huis toe te gaan. Suid-Afrika se grense was steeds toe.
Einde Junie het ons Almaty toe getrek. En kon ek oor die stad uitkyk tot diep in die binneland in. Vanuit die vensters van ons woonstel op die 14de verdieping.
Toe bid ek by my oop venster terwyl ek oor die stad uitkyk:
Vader, help ons om kersfees te wees waar ons hoort. By ons kinders en kleinkinders.
En so val alles in plek sodat ons permanent huis toe kon kom. My hart loop van dankbaarheid oor. Anders as wat ek verlede jaar gedink het, sal kersfees nooit vir my vol sneeu moet wees soos in Kazakhstan nie. Ek soek geen wit kersfees nie.
Ons het ons eerste kersete Donderdagaand die 17de Desember in Umdloti gevier. Soos elke jaar as al my kinders nie kersdag by my kan wees nie.
En my tafel was maar karig gedek. Met wat in die gastehuis beskikbaar was. Ons het, anders as gewoonlik, potjie geëet. Geen kalkoen, geen gammon, geen klappers, geen kersboom met liggies. Ons was maar versigtig om winkelsentrum toe te gaan.
Want daar is stories dat matrieks 'n groot fees in Umhlanga gehou het. En 'n gogga laat versprei het. Ek is siek vir die naam daarvan, daarom net gogga. En daarom moes ons maar versigtig wees. Dis geen lersversierings gekoop nie.
Ek wou goed saamvat, maar ons het in Julie 2019 ons huis opgepak dat hy kan verkoop. En ek weet nie in watter boks die kersfeesgoed by die rivier verpak is nie.
Ons gaan kersfees saam met dollatjie en ons drie kleinseuns by die rivier hou. Seun en baba en skoondogter is steeds by die see, kom eers net voor nuwe jaar terug. Daar is wel kersversierings by die rivier. En dollatjie sal haar liggies saamvat.
En toe kry ek die skok van my lewe.
Mede-towerin en goue vrou Una dink ek is netjies en georganiseerd. En stel my sowaar aan om die kerstafel by Rebusfontein vir ons Goue Vroue te dek.
Wel, Una, ek het 'n skok wat op jou/julle wag. Want hierdie vrou is nie so georganiseerd as wat jy/julle dink nie. Ek ly wel aan oudstekindsindroom, daarom sal die tafel gedek word. Ek waarsku net dat dit 'n wilde rit – ek bedoel tafel – gaan wees ..
Eerste goed eerste.
Alhoewel Toortsie en Appeltjie die manne in hulle lewe saamgevat het Rebus toe net nadat dit kastig in die niet verdwyn het, word die kerstafel gedek sonder plek vir mans. Dit is tyd om te gesels sonder om aan mans se fiemies oor kos te dink. Dié tafel is net vir vrouens gedek.
Vroegoggend is ek reeds op om die tafel te gaan dek. Boerboelmodel Markus gevra om my net na vyf te kom wakker klop. Wie kan nou sukkel om wakker te word as hy voor my na die meent stap?
Mensig, ek hou baie van die Boerboel kleertjies wat hy dra. Veral omdat dit van voor nie so styf sit soos van agter nie …
Hy dra een massiewe ronde tafel op sy skouers, soos my pa altyd 'n sak mielies oor sy skouer kon gooi. Ek dra die sakke met besonderhede waarmee die tafel versier gaan word. Daarna dra hy die messegoed en breekgoed aan.
Terwyl ek die bloedrooi tafeldoek in die lug opgooi dat die briesie dit oor die tafel kan sprei.
Dié takie moes ek meer as een keer herhaal omdat hy my aandag aftrek as hy wegstap om nog goed te gaan haal. Dan land die tafeldoek op die grond en nie oor die tafel nie.
Daarna is daar nie meer tyd om te ginnegaap nie. Die tafel moet gedek word. As die goue vroue aka towerinne opstaan, moet die tafel vir hulle wag.
Die piepklein kersboompies word in die middel van die tafel geplaas. Wittes, om my aan die sneeu te herinner wat nou dikker as 'n meter in Öskemen (Ust'-Kamenogorsk) in Kazakhstan lê. En my daaraan te herinner dat my kerstyd nie weer so sal lyk nie. Dankbaar dat die Here my gelei het om in die vlees in Suid-Afrika te wees. Kersgety te vier saam met my gesin en die goue vroue.
Vrolike plekmatjies word gedek vir al die goue vroue wat reeds aangekom het, wie se liggies in hulle huisies gebrand het toe ek gisteraand gaan loer het. Feestelike prentjies wat die kersverhaal uitbeeld op elkeen gedruk. 'n Wegneemgeskenkie vir my maters.
Nadat ons van die piekniek af terug gekom het, het ek probeer seker maak wir almal daar gaan wees. Ekke, Una, Toortsie, Appeltjie, Aalsie, Trommeltjie, Positief, VirgoC, Woordnoot, Seegogga, Sonell.
Ek weet ook Frannie wil bitter graag saam wees, maar sy is steeds in Amerika vasgevang. Ander het ook nog nie na Rebus teruggekeer nie. Die matjies vir die wat nie daar kan wees nie, word op 'n tafel geplaas waar Toortsie die kos gaan uitpak. Dalk verras hulle ons?
Daarna volg die wit borde, vrolike rooi servette, ragfyn silwer servette om die rooies af te rond. 'n Stukkie luuksheid wat ek ons gun na die jaar wat ons vir 'n lang ruk vn ons geliefdes geskei het.
Die silwer messegoed met die fyn goue afwerking in die stele daarvan het ek spesiaal van Kazakhstan gebring. Asook die glase met die goue afwerking aan die rande daarvan.
In die middel van die tafel word plek gemaak vir die lemonades wat ek reeds gemaak het. Sitrus, met die lemoenstukke en gemmer en naeltjies wat daarin dryf om die smaakkliere te prikkel. Veselperske, wat ek vir die eerste keer probeer maak het, ek wonder hoe dit gaan proe. Komkommer, mint en gemmer is ook 'n eerste probeerslag, dit herinner my aan die hitte van hierdie mooie land van ons. Peer, appel, bessies en aarbeie, elkeen met sy eie geheime bestanddele om die goue vroue te betower. Dit is soveel anders as die Suid-Afrikaanse lemonades, min gas, baie geur. Hulle staan in my yskas en wag om later uitgebring te word.
Oor elkeen van die stoele word kersvaderbaadjies gedrapeer, met die bande wat dit om die stoele hou. Dan word 'n kersvadermussie oor die stoele gedrapeer.
Markus staan saam met my na die tafel en kyk.
Laat hom na die plaas verlang, het hy te vertelle. Kersfees saam met sy gesin. Dan raak hy haastig, hy moet sy ma en ouma gaan help tafels rondskuif.
Die tafel is gereed vir die goue vrouens wat netnou sal ontwaak. Toortsie sal vir die kos sorg.
Wel, Una, ek hoop jy hou daarvan. Ek het lekker gespeel met gedagtes.
Vorige bydrae As diere my laat skrik …
Volgende bydrae Die waaghalsige bergfietsers van Rebusfontein
28 gedagtes oor "2020 se kerstafel by Rebusfontein …"
2020-12-25 om 6:38 vm
Jy het n lieflike tafel gedek.
2020-12-25 om 6:40 vm
Baie dankie, Appeltjie, ek wou so graag iets dek wat niks met sneeu en koue oor kersfees te doen het nie.
2020-12-25 om 1:06 nm
Ek stem. Ons het sonskyn
2020-12-25 om 11:02 vm
Christa! Dankie,ons tafel lyk feestelik. Ek is mal oor die aksent GOUD op jou silwer messegoed🤩💃
2020-12-25 om 11:33 vm
2020-12-25 om 11:04 vm
Mál oor die GOUD op jou silwer messegoed en nóú is daar soveel kersvaderpakkies.Ons kan volgende jaar die King Singers nooi om op te tree(in ruil vir 'n kersvaderpakkie).
Ons moet aan so 'n plan werk.
2020-12-26 om 1:50 vm
Watter voorreg om by so 'n mooie tafel te kan aansit!
2020-12-26 om 5:02 vm
Dankie Frannie, ek sien toe eers nadat ek gepubliseer en jy gelees het dat jy Rebus toe gekom het. Ek maak reg, dit is baie spesiaal.
2020-12-26 om 8:36 nm
Jy weet mos ek's voor op die wa – het my plekmatjie gaan haal en my doodgelukkig aan die ronde tafel tuisgemaak.
2020-12-26 om 8:40 nm
Lief jou baie.
2020-12-27 om 7:13 vm
Ek hou hiervan! Die spontaniteit en gemaklikheid waarmee ons Goue Vroue met mekaar omgaan. Lank lewe Rebusfontein 😁
2020-12-27 om 12:52 nm
2020-12-26 om 8:48 vm
Wat ń pragtige gesellige tafel, reg vir ń fees.
2020-12-26 om 9:17 vm
Dankie, ek het so verlang
2020-12-26 om 9:28 vm
Soos altyd het jy jou taak skitterend uitgevoer, Christa! Baie, baie dankie.💗💗💗
2020-12-26 om 9:29 vm
Dankie, Una. Dit was lekker.
2020-12-26 om 8:41 nm
Vir my was daar nou geen teken van ongeorganiseerd! Alles was in die fynste detail beplan! Dankie Christa en welkom terug in sonnige SA!
2020-12-26 om 11:44 nm
Baie dankie Woordnoot. Hier wil ek bly.
2020-12-27 om 8:05 vm
Ek ook…forevva and evva
2020-12-27 om 7:11 vm
Christa! Eerstens is ek weer eens so bly dat jy Kersfees in SA saam met jou kinders kon vier. Ons het ookal Maandagaand ons Kersete gehad toe almal by die huis was, dit was die grootste geskenk wat ek kon kry, ook met potjiekos. Tweedens is ek dankbaar dat Christus ook op Rhebusfontein is. Derdens het ek jou konsentrasieprobleem so geniet met die dek van die tafel. Jou tafel is pragtig! Dankie daarvoor!
2020-12-27 om 7:14 vm
Ek het ook een wit Kersfees beleef. Dit was nog nie naastenby so koud soos in Kaz nie, maar een keer is genoeg, dankie.
Dankie Toortsie. Ek waardeer dit baie.
2020-12-27 om 6:51 nm
Dit lyk so mooi ek skoon bang om te eet en dit op te mors, dit lyk awesome. Ek is so ongelooflik bly jy is in SA by jou huis en kiddos,🌻🌻